HD 217107

HD 217107係雙魚座入面一粒黃次巨星，距離地球大約65光年。佢嘅質量同太陽相近，但係就老過太陽好多。目前已經發現兩粒行星圍住佢轉，一粒好近，公轉週期係七日，另一粒好遠，公轉週期超過十四年。

恆星資料 
HD 217107同太陽好近，蓋亞衛星度到佢嘅視差係49.8170毫角秒，換算即係同太陽嘅距離係65.47光年。佢嘅視星等係6.17，喺適合觀星嘅日子用肉眼勉強可以睇到。

光譜學嚟講佢屬於G7或者G8類，即係佢嘅溫度大約係5,000K。佢嘅質量同太陽相近，但係估算年齡係77億年，比起太陽46億年係老好多。現時認為佢核聚變已經幾乎消耗哂核心入邊嘅氫，演化緊並開始離開主序帶。

行星系統 

1998年，對HD 217107嘅徑向速度研究顯示佢嘅徑向運動有一個7.1日嘅週期，呢個變化嘅週期同大細顯示係由一粒圍住佢轉嘅行星造成嘅，而且粒行星起碼都有木星咁重。呢粒行星被命名為HD 217107 b。

大部份公轉週期短過10日嘅行星佢嘅軌道都係好圓嘅，但係HD 217107 b嘅軌道就較為橢圓，發現呢點嘅人猜想系統入面有另一粒行星，喺幾個天文單位嘅距離以引力影響呢條軌道。2005年終於確認咗係有第二粒行星，長年觀察恆星嘅徑向速度揭示佢有一個週期最少係八年嘅變化，係由第二粒行星造成嘅，呢粒行星起碼有兩粒木星咁重，軌道非常橢圓，半長軸大約4.3個天文單位咁長。呢粒行星被命名做HD 217107 c。

外部連結 
 Extrasolar Planet Interactions by Rory Barnes & Richard Greenberg, Lunar and Planetary Lab, University of Arizona

G-型次巨星
HD同HDE天體
HIP天體
雙魚座
有兩粒行星嘅行星系統
BD、CD同CP天體
HR天體